b'\n_START_ARTICLE_\nSezamoidna kost\n_START_PARAGRAPH_\nSezamoidne kosti (latinsko ossa sesamoideum) je kost, ki je vpeta v kito (tetivo) mi\xc5\xa1ice. Nahajajo se v podro\xc4\x8djih, kjer kita premosti sklep, npr. v rokah, kolenu in stopalih. Njihovi glavni nalogi sta mehanska za\xc5\xa1\xc4\x8dita kite in oja\xc4\x8danje mehanskega u\xc4\x8dinka le-te pri sklepu. Sezamoidna kost rahlo pove\xc4\x8da razdaljo kite od sredi\xc5\xa1\xc4\x8da sklepa in tako pove\xc4\x8da njen navor. Poleg tega prepre\xc4\x8dujejo tudi zdrs kite v sam sklep, s tem pa trajno ohranjajo razdaljo od sredi\xc5\xa1\xc4\x8da sklepa pri razli\xc4\x8dnih obremenitvah kite._NEWLINE_Samo poimenovanje izhaja iz dejstva, da so kosti podobne sezamovim semenom.\n_START_SECTION_\nSezamoidne kosti pri pandah\n_START_PARAGRAPH_\nTako pri orja\xc5\xa1ki pandi kot tudi pri ma\xc4\x8dji pandi je sezamoidna kost na ko\xc5\xbeeljni\xc4\x8dni (radialni) strani veliko ve\xc4\x8dja od tiste pri sorodnih vrstah, kot so medvedje. Poleg omenjenih funkcij slu\xc5\xbei tudi kot podporna plo\xc5\xa1\xc4\x8dad pri prehranjevanju z bambusom, saj omogo\xc4\x8di preostalim prstom bolj\xc5\xa1i oprijem stebel rastline. Predstavlja tudi klasi\xc4\x8den primer eksaptacije, tj. vrste prilagoditve, pri kateri neka struktura, prvotno prilagojene za neko funkcijo, po naklju\xc4\x8dju postane koristne tudi za neko drugo funkcijo v procesu evolucije.\n_START_SECTION_\nPatologija\n_START_PARAGRAPH_\nPri poklicnih plesalcih, pa tudi pri drugih \xc5\xa1portno aktivnih mladih ljudeh, se nemalokrat lahko zaradi preobremenitve stopala vname sezamoidna kost pri prvi stopalnici, kar imenujemo sezamoiditis. Glavni simptom je bole\xc4\x8dina na medialni strani stopala, lahko pa se v okolici pojavi oteklina (edem).'